Nubwo ibyavuye mu matora byose hamwe bitaratangazwa, amajwi y'abatora (electors), ibitangazamakuru ndetse n'inzobere mu mibare biragaragaza ko Barack Obama ufite amajwi 303 (kugeza ubu) ariwe uza imbere ya Mitt Romney ufite agera kuri 206.
Barack Obama yatorewe kuyobora US indi myaka ine
Kugeza ubu amatora ntararangira muri Leta ya Florida nayo ifite abatora benshi (29) kandi ikaba ntawe yemezaga iri bushyigikire.
Fox News ubusanzwe ri inyuma cyane y'umu republicain Romney, yemeje ko Obama yatsinze bigoranye Romney ahitwa Ohio, andi majwi macye yo muri Iowa na Oregon ngo yatumye arenza amajwi 270 y'abatora (electors) aba akenewe ngo abone intsinzi.
Ohio nubwo ifite abayitorera 18, byagaragaye ko uwatsinze amatora muri iyi Leta niwe watorerwaga kwicara muri White House kuva mu 1964.
Obama w'imyaka 51, yatsinze mugenzi we bikomeye muri Leta ya Pennsylvania ahantu Romney yari yizeye amajwi menshi. Yanamutsinze kandi muri Leta za New Hampshire, Wisconsin, Michigan na Iowa zari zitaragaragaza abo zizatora kugeza ku munsi wa nyuma.
Romney we akaba yitwaye neza muri Leta za North Carolina nayo yari itaratangaza aho iherereye hagati ya bombi.
Romney amaze imyaka itandatu ashakisha kuba President wa Amerika, bwa mbere mu 2008 akaba nabwo yari mu bakandida b'aba republicain batagize amahirwe.
Byeri biteganyijwe ko Romney atsinda muri Leta 23, ndetse yazikuyemo amajwi agera kuri 203, izo Leta harimo; Texas, Louisiana, Kentucky, Indiana, South Carolina, Georgia, Oklahoma, Tennessee, Utah na Alabama.
Obama nawe byari biteganyijwe ko nta shiti atorwa muri Leta 23 zirimo California, New York, Pennsylvania, New Jersey, Wisconsin, Michigan, Illinois, Maryland, Massachusetts na the District of Columbia.
Obama atorewe kongera kuyobora Amerika kugeza muri Mutarama 2017 kubera kwereka abanyamerika ko nubwo ubukungu bw'Isi n'ubwa USA bwazahaye ku buyobozi bwe ariko ubu buri kuzahuka, abafitiye gahunda nziza ku buvuzi, azagerageza gukemura ikibazo cy'abimukira, yarwanyije iterabwoba akica Bin Laden n'ibindi.
Umu 'businessman' Romney bivugwa ko atsinzwe kuko abatora benshi babona nta bunararibonye afite nk'ubwa Obama, rubanda nyamwinshi ruciriritse ngo ntirumwibonamo bitewe na politiki ye y'ubukungu yahaga amahirwe abakize cyane, bamubona nk'umuntu wari ufite gahunda y'intambara kuko yifuzaga kongerera imbaraga igisirikare cya Amerika, abimukira bo bamwangiraga ko avuga ko yazashyiraho gahunda zo kubafata nabi muri Amerika bakagera aho bisubiza iwabo.
Barack Obama ku biro by'itora muri Leta ya Chicago aho yagombaga gutorera/photo AP
Mitt n'umugore we Ann Romney ku biro by'itora muri Massachusetts
Mayor wa New York Michael Bloomberg ari mu bwiherero bw'itora
Abirabura benshi i Harlem muri New York bari inyuma ya Obama
Abana i Washington bari bakereye amatora nabo n'ubwo badatora
bamwe mu baherwe bo muri Texas bajya gutora ku mafarashi yabo
Bamwe mu byishimo i Chicago
Abandi mu gahinda i Las Vegas muri Nevada.
Abanyafrica bamwe bavuga ko mu myaka ine amaze ku butegetsi batabonye icyo bari bamutezemo nk'umwirabura wa mbere utegetse USA, ubu haribazwa niba mu myaka ine yongejwe niba hari icyo azakora ku mugabane akomokaho cyangwa no ku Rwanda by'umwihariko.